CELEX: 62020TN0295
Language: hr
Date: 2020-05-21 00:00:00
Title: Predmet T-295/20: Tužba podnesena 21. svibnja 2020. – Aquind i dr. protiv Komisije

27.7.2020   
            
            
               HR
            
            
               Službeni list Europske unije
            
            
               C 247/28
            
         
      Tužba podnesena 21. svibnja 2020. – Aquind i dr. protiv Komisije
      (Predmet T-295/20)
      (2020/C 247/38)
      Jezik postupka: engleski
      
         Stranke
      
      
         Tužitelji: Aquind Ltd (Wallsend, Ujedinjena Kraljevina), Aquind SAS (Rouen, Francuska), Aquind Energy (Luxembourg, Luksemburg) (zastupnici: S. Goldberg, solicitor, E. White, odvjetnik, C. Davis i J. Bille, solicitors)
      
         Tuženik: Europska komisija
      
         Tužbeni zahtjev
      
      Tužitelji od Općeg suda zahtijevaju da:
      
                  —
               
               
                  poništi spornu mjeru, tj. Delegiranu uredbu, u dijelu u kojem projekt AQUIND Interconnector uklanja s popisa Unije;
               
            
                  —
               
               
                  podredno, poništi Delegiranu uredbu u cijelosti i
               
            
                  —
               
               
                  Europskoj komisiji naloži snošenje troškova tužiteljâ u ovom postupku.
               
            
         Tužbeni razlozi i glavni argumenti
      
      U svojoj tužbi tužitelji zahtijevaju poništavanje Delegirane uredbe Komisije (EU) 2020/389 od 31. listopada 2019. o izmjeni Uredbe (EU) br. 347/2013 Europskog parlamenta i Vijeća u vezi s popisom projekata od zajedničkog interesa Unije (1).
      U prilog osnovanosti tužbe tužitelji ističu sedam tužbenih razloga.
      
                  1.
               
               
                  Prvi tužbeni razlog, kojim se tvrdi da nisu navedeni razlozi za uklanjanje projekta AQUIND Interconnector s popisa Unije.
                  
                              —
                           
                           
                              U suprotnosti s obvezom obrazlaganja Delegirana uredba ne sadržava niti upućuje na obrazloženje za uklanjanje projekta AQUIND Interconnector s popisa Unije i tužiteljima nisu dani nikakvi razlozi za uklanjanje.
                           
                        
            
                  2.
               
               
                  Drugi tužbeni razlog, kojim se tvrdi da su povrijeđeni postupovni i materijalni zahtjevi iz Uredbe (EU) br. 347/2013 (2) („Uredba TEN-E”), a osobito njezin članak 5. stavak 8.
                  
                              —
                           
                           
                              Sastavljanje popisa projekata od zajedničkog interesa za potrebe Delegirane uredbe nije bilo u skladu sa zahtjevima iz Uredbe TEN-E.
                           
                        
            
                  3.
               
               
                  Treći tužbeni razlog, kojim se tvrdi da je povrijeđen članak 10. stavak 1. Ugovora o energetskoj povelji.
                  
                              —
                           
                           
                              Uklanjanje projekta AQUIND Interconnector s popisa Unije i nepostojanje ikakvog obrazloženja za to uklanjanje povređuje obveze iz članka 10. stavka 1. Ugovora o energetskoj povelji o stvaranju stabilnih, pravednih i transparentnih uvjeta i o pravednom postupanju prema ulagačima.
                           
                        
            
                  4.
               
               
                  Četvrti tužbeni razlog, kojim se tvrdi da je povrijeđeno pravo na dobru upravu u skladu s člankom 41. Povelje Europske unije o temeljnim pravima.
                  
                              —
                           
                           
                              U suprotnosti s člankom 41. Povelje o temeljnim pravima uklanjanje projekta AQUIND Interconnector s popisa Unije nije bilo nepristrano i tužiteljima nije dano pravo na saslušanje prije donošenja Delegirane uredbe.
                           
                        
            
                  5.
               
               
                  Peti tužbeni razlog, kojim se tvrdi da je povrijeđeno načelo prava Unije o jednakom postupanju.
                  
                              —
                           
                           
                              U suprotnosti s načelom prava Unije o jednakom postupanju prema projektu AQUIND Interconnector postupano je drukčije i nepravedno u odnosu na usporedive predložene projekte od zajedničkog interesa bez ikakva objektivnog opravdanja za takvo nejednako postupanje.
                           
                        
            
                  6.
               
               
                  Šesti tužbeni razlog, kojim se tvrdi da je povrijeđeno načelo prava Unije o proporcionalnosti.
                  
                              —
                           
                           
                              Puko uklanjanje projekta AQUIND Interconnector s popisa Unije, kao postojećeg projekta od zajedničkog interesa u razvojnoj fazi, bez detaljne usporedbe s usporedivim projektima i bez davanja tužiteljima prilike za rješavanje problema je neproporcionalno.
                           
                        
            
                  7.
               
               
                  Sedmi tužbeni razlog, kojim se tvrdi da su povrijeđena načela prava Unije o pravnoj sigurnosti i zaštiti legitimnih očekivanja.
                  
                              —
                           
                           
                              Sporna mjera povređuje legitimna očekivanja tužiteljâ da će projekt biti uključen na popis Unije i da će postupak pripreme popisa projekata od zajedničkog interesa Unije biti proveden u skladu s ciljevima i obvezama iz Uredbe TEN-E i s drugim pravnim zahtjevima.
                           
                        
            
         (1)  SL 2020., L 74, str. 1.
      
      
         (2)  Uredba (EU) br. 347/2013 Europskog parlamenta i Vijeća od 17. travnja 2013. o smjernicama za transeuropsku energetsku infrastrukturu te stavljanju izvan snage Odluke br. 1364/2006/EZ i izmjeni uredaba (EZ) br. 713/2009, (EZ) br. 714/2009 i (EZ) br. 715/2009 (SL 2013., L 115, str. 39.) (SL, posebno izdanje na hrvatskom jeziku, poglavlje 12., svezak 5., str. 228.)